Θλίψη στον δημοσιογραφικό, κόσμο καθώς έφυγε από τη ζωή ο δημοσιογράφος και εκδότης Θέμος Αναστασιάδης, σε ηλικία 61 ετών.

Ο Θέμος Αναστασιάδης άφησε την τελευταία του πνοή απόψε το βράδυ, 22 Ιανουαρίου, μετά από ενάμιση χρόνο μάχης με τον καρκίνο, σε νοσοκομείο της Ζυρίχης, στην Ελβετία. Ηταν παντρεμένος με την επίσης δημοσιογράφο Βασιλική Παναγιωτοπούλου, με την οποία είχαν αποκτήσει τρία παιδιά.

Είχε γεννηθεί στις 6 Ιανουαρίου του 1958 και υπήρξε συνιδρυτής και εκδότης της εφημερίδας «Πρώτο Θέμα».

Ο Θέμος Αναστασιάδης άρχισε να γίνεται γνωστός από τη χιουμοριστική και «ιοβόλα» στήλη «Όφις» στην τελευταία σελίδα της Καθημερινής. Στη συνέχεια έγινε διευθυντής της ιστορικής εφημερίδας, από την οποία αποχώρησε για την «Ελευθεροτυπία», όπου καθιερώθηκε με τη στήλη του «Μαύρη Τρύπα».

Είχε εργαστεί σε πολλές εφημερίδες («Ελευθεροτυπία», «Βήμα») και ραδιόφωνα (Flash 9.61), ενώ ήταν συνιδρυτής της εφημερίδας «Πρωταθλητής».

Λόγω της μάχης με τον καρκίνο ζούσε μόνιμα στην Ελβετία, ενώ είχε κάνει ταξίδια και στις Ηνωμένες Πολιτείες. Το τελευταίο δίμηνο είχε επιβαρυνθεί πολύ η υγεία του και γι’ αυτό είχε διακόψει την αρθρογραφία του στο «Πρώτο Θέμα».

Δημιούργησε μία από τις πιο επιτυχημένες εφημερίδες, αλλά και την τηλεοπτική εκπομπή «Όλα», η οποία ήταν μία από τις πλέον επιτυχημένες της ελληνικής τηλεόρασης.

Η άγρια μάχη που έδινε από το 2017 με τον καρκίνο

Επί σχεδόν δύο χρόνια ο Θέμος Αναστασιάδης έδινε μια άγνωστη στο ευρύ κοινό -και δυστυχώς άνιση-μάχη με τον καρκίνο.

Τον Σεπτέμβριο του 2017 διαγνώστηκε με μια εξαιρετικά σπάνια και επιθετική μορφή καρκίνου. Ο γνωστός δημοσιογράφος και εκδότης αρχικά νοσηλεύτηκε στη Ζυρίχη της Ελβετίας. Στη συνέχεια μετέβη στις ΗΠΑ και συγκεκριμένα σε μια από τις μεγαλύτερες και πιο εξειδικευμένες κλινικές του κόσμου: Στη διάσημη κλινική Dana Farber της Βοστώνης.

Εκεί, ο Θέμος Αναστασιάδης υποβλήθηκε σε εντατική και επιθετική θεραπεία. Παρ' όλα αυτά, στάθηκε όρθιος και ο οργανισμός του κατάφερε και την άντεξε. Ωστόσο, λίγους μήνες αργότερα ο καρκίνος επανεμφανίστηκε. Ο Θέμος Αναστασιάδης, απτόητος, συνέχισε τις θεραπείες στη Ζυρίχη, όπου έμενε μόνιμα πλέον, αλλά η μάχη έγερνε εις βάρος του. Το τελευταίο πεντάμηνο η υγεία του επιδεινώνονταν διαρκώς και το τελευταίο δίμηνο χειροτέρεψε δραματικά. Μέχρι που η ασθένεια τον κατέβαλε οριστικά, απόψε, Τρίτη 22 Ιανουαρίου, και άφησε την τελευταία του πνοή στο νοσοκομείο της Ελβετίας, σε ηλικία μόλις 61 ετών.

Δείτε την ανάρτηση του protothema.gr

Ο Θέμος Αναστασιάδης έγινε γνωστός αρχικά για τις χιουμοριστικές στήλες («Μαύρη Τρύπα» της Ελευθεροτυπίας) και τα τηλεοπτικά τοκ σόου.

Αφού αποφοίτησε από τη Νομική Σχολή του Αριστοτελείου Πανεπιστημίου εργάστηκε ως πολιτικός - οικονομικός συντάκτης στις εφημερίδες Το Βήμα, Εξπρές, Ελευθεροτυπία και Καθημερινή, στην οποία διετέλεσε και διευθυντής. Για ένα σύντομο διάστημα εργάστηκε στην ΕΡΤ, ενώ ήταν από τους πρώτους που στελέχωσαν το ραδιοφωνικό σταθμό Αθήνα 9.84 του Δήμου Αθηναίων.

Στη συνέχεια ξεκίνησε συνεργασία με τον τηλεοπτικό σταθμό ΣΚΑΪ, όπου παρουσίασε χιουμοριστικά talk show (Νοκ Άουτ, Μπίλιες). Μεγάλη τηλεοπτική επιτυχία υπήρξε η εκπομπή ΟΛΑ στον ALPHA, η οποία προβαλόταν από τα μέσα του 2006 από τον ΑΝΤ1 και στην οποία παρουσιάζονταν, μεταξύ άλλων, βίντεο με συρραφή αποσπασμάτων από τηλεοπτικές εκπομπές.

Η τελευταία του τηλεοπτική εκπομπή

Ο Θέμος Αναστασιάδης, είχε κάνει την τελευταία του τηλεοπτική εκπομπή, τον Απρίλιο του 2017.

Τότε, ο Θέμος Αναστασιάδης αποχαιρέτισε τον κόσμο μέσω της τηλεοπτικής εκπομπής «ΟΛΑ» στον ΑΝΤ1. Στην τελευταία του εκπομπή είχε καλεσμένους τον τραγουδιστή Σταν, το χορογράφο Κωνσταντίνο Ρήγο, και το σκηνοθέτη Δημήτρη Αρβανίτη, ενώ σχολίασε τις εξελίξεις των τότε ημερών, όπως μόνο αυτός ήξερε. Στο πλάι του Θέμου Αναστασιάδη βρισκόταν η Δούκισσα Νομικού.

Δείτε την τελευταία εκπομπή του Θέμου Αναστασιάδη τον Απρίλιο του 2017:

Πρωτοπόρος στα χιουμοριστικά τοκ σόου

Ο Θέμος Αναστασιάδης εθεωρείτο πρωτοπόρος στις τηλεοπτικές χιουμοριστικές εκπομπές.

Τα πρώτα του βήματα τα έκανε στον ΣΚΑΪ με την εκπομπή «Νοκ άουτ», πολλά χρόνια πριν.

Αυτοσαρκαστικός, γελούσε και ο ίδιος χρόνια αργότερα, όταν έβλεπε τον εαυτό του αρκετά κιλά πιο αδύνατο και φυσικά πιο νέο.

Δείτε τον Θέμο Αναστασιάδη στα πρώτα τηλεοπτικά βήματά του, με προσκεκλημένες την Βίκυ Καγιά και τη Ζέτα Λογοθέτη:

Τα best of του «ΟΛΑ»

Μεγάλη τηλεοπτική επιτυχία υπήρξε η εκπομπή ΟΛΑ στον ALPHA, η οποία προβαλλόταν από τα μέσα του 2006 από τον ΑΝΤ1 και στην οποία παρουσιάζονταν, μεταξύ άλλων, βίντεο με συρραφή αποσπασμάτων από τηλεοπτικές εκπομπές. Στις εκπομπές του είχε πάρει συνεντεύξεις σε ολόκληρη την εγχώρια showbiz και όχι μόνο.

Δείτε τα best of από το ΟΛΑ:

Ο αποχαιρετισμός του Αδωνι: «Ενας πραγματικά ωραίος άνθρωπος»

Τον γνωστό δημοσιογράφο και παρουσιαστή αποχαιρέτισε και ο αντιπρόεδρος της ΝΔ Αδωνις Γεωργιάδης μέσω των social media.

Ο Αδωνις Γεωργιάδης έγραψε στο Twitter χαρακτηριστικά: ''«Έφυγε» ο Θέμος Αναστασιάδης : ένας πραγματικά ωραίος άνθρωπος έφυγε! Καλό ταξίδι Θέμο''.



Ο Νίκος Αλιάγας αποχαιρετά τον Θέμο Αναστασιάδη

Τον Θέμο Αναστασιάδη, αποχαιρέτησε με θλίψη και ο ο Νίκος Αλιάγας. Οτηλεοπτικός παρουσιαστής που ζει και εργάζεται στην Γαλλία αποχαιρέτησε μέσω Twitter τον δημοσιογράφο δημοσιεύοντας την είδηση και γράφοντας, «Εφυγε ο Θέμος» RIP Θέμο Αναστασιάδη.